**Министерството на земеделието, храните и горите** има удоволствието да Ви покани да вземете участие в Международната изложба за хранителни продукти, съставки и технологии Saudi Agro-Food 2019, която ще се проведе в периода **21-24 октомври 2019 г. в гр. Рияд, Кралство Саудитска Арабия.**

Събитието предлага на изложителите добра възможност да покажат своите продукти, като в продължение на четири дни ще имат възможност да се срещнат с търговци на едро, дистрибутори, търговци на дребно и други професионалисти в бранша и да създадат нови партньорства. В последното издание на Saudi Agro-Food през 2018 г. на изложбена площ от 14 500 кв.м. участие взеха 342 компании, а посетителите бяха 15 384 търговци и специалисти от сектор хранително-вкусова промишленост. Девет страни, между които и България участваха с национални павилиони.

**НЕ СЕ ДОПУСКА УЧАСТИЕ С ПРОДУКТИ ОТ СВИНСКО МЕСО, ВИНО И СПИРТНИ НАПИТКИ И ПРОДУКТИ, СЪДЪРЖАЩИ АЛКОХОЛ**

**При одобрено участие, Министерството на земеделието, храните и горите поема разходите за**:

* Наем на изложбена площ;
* Проектиране и изграждане на щанд;
* Оборудване и обзавеждане на изложбеното място;
* Национална идентификация на българския щанд;
* Публикуване на информация за фирмата и логото ѝ в каталога на изложението
* Пропуски на изложителите;
* Транспорт на експонатите;
* Застраховка на експонатите по време на транспортирането им.

**Фирмите, участници в SAUDI AGRO-FOOD 2019 следва да поемат всички други разходи, както следва:**

* Командироване и пребиваване на представител/и от предприятието (пътни, дневни и квартирни);
* Заявени допълнителни услуги, извън изброените в Общите условия за участие;
* Застраховка на представителите на предприятието;
* Визи за Саудитска Арабия на представител/и от предприятието
* Разходи, свързани с издаването на сертификат „Хелял“ за съответния продукт (в случай, че не притежават вече такъв) – издава се от **Комисията по издаване на сертификат "Хелял" към Главно мюфтийство.** Повече информация за процедурата и контакти, можете да намерите на следния **линк:** <https://www.grandmufti.bg/bg/home/2017-10-26-10-14-02.html>
* Консумативи за презентиране на представената продукция ( дъски за рязане, ножове, посуда, прибори и др.)